# Amorim kushusha vyuma sita Man United

## Muktasari:

**Mreno huyo amekuwa akipendelea kutumia mfumo wa 3-4-3 na anaamini nyota sita anaowahitaji wataifanya Man United iwe tishio kwani wataenda vilivyo na mifumo yake.**

**MANCHESTER, ENGLAND**: BAADA ya kuongoza mazoezi ya Manchester United kwa siku sita, kocha wa mashetani wekundu hao, Ruben Amorim ameanza kuainisha maeneo ambayo yanapaswa kuongezewa nguvu katika dirisha dogo na mwisho wa msimu ambapo ametaja majina ya wachezaji sita.

Mreno huyo amekuwa akipendelea kutumia mfumo wa 3-4-3 na anaamini nyota sita anaowahitaji wataifanya Man United iwe tishio kwani wataenda vilivyo na mifumo yake.

Kipaumbele cha kwanza cha Amorim ni kusajili wa beki wa kati kwa vile mikataba ya Victor Lindelof, Harry Maguire na Jonny Evance itamalizika mwisho wa msimu na baadhi yao wanaripotiwa kuwa wataondoka hivyo watabakiwa na Lisandro Martinez, Leny Yoro na Matthijs de Ligt.

Staa wa Everton, Jarrad Branthwaite amepitishwa na Amorim katika orodha ya mabeki anaowahitaji ambapo Amorim amempendekeza baada ya kukutana na faili lake ndani ya timu hiyo kwa vile alishakuwa katika mipango ya Erik ten Hag kabla hajaondoka.

Kabla ya kumsajili Yoro, Man United iliulizia uwezekano wa kumsajili Branthwaite lakini ofa zao mbili zilizowasilisha ile ya Pauni 43 milioni na Pauni 50 milioni zote zilikataliwa na Everton ambayo imeweka wazi kuwa itamuuza beki huyo mwenye umri wa miaka 22 kwa ada ya Pauni 70 milioni.

Mchezaji wa pili ambaye Amorim anamhitaji ni mshambuliaji wa Sporting Lisbon aliyokuwa anaifundisha kabla ya kujiunga na Manchester United, Viktor Gyokeres ambaye ameifungia timu yake mabao 66 katika mechi 68.

Hivi karibuni, Manchester United ilituma maskauti wake kwenda kumtazama mshambuliaji huyo raia wa Sweden lakini dau lake la kumng’oa la Pauni 85 milioni ambalo Sporting Lisbon imeliweka kwenye mkataba wake linaweza kuwa kikwazo cha Man United kumsajili kama alivyothibitisha Amorim mwenyewe.

“Gyokeres anagharimu Euro 100 milioni. Ni ngumu sana, Sitochukua mchezaji yeyote wa Sporting, Januari. Lakini hiyo ni stori nyingine,” alinukuliwa Amorim.

Kocha huyo pia amemuweka kwenye orodha yake, beki wa kimataifa wa Ivory Coast, Ousmane Diomande akiamini anaweza kuwa mbadala sahihi wa Jarrad Branthwaite ikiwa atamkosa.

Amorim pia anatamani ManUnited imnase beki wa Bayern Munich, Alphonso Davies ili kutafuta suluhisho la kudumu katika nafasi ya beki wa kushoto kutokana na majeraha ya mara kwa mara yanayowakabili Luke Shaw na Tyrell Malacia.

Kuna uwezekano mkubwa kwa Manchester United kumnasa Davies kwa vile mkataba wake utakuwa umemalizika ifikapo wakati wa dirisha la usajili la majira ya kiangazi.

Machaguo mengine ya kocha Amorim ni mshambuliaji kinda wa Sporting Lisbon mwenye umri wa miaka 18, Geovany Quenda ambaye klabu yake itakuwa tayari kumuachia kwa ada ya Pauni 33 milioni na nyota wa PSG, Randal Kolo Muani ambaye hana nafasi katika timu yake.